b'\n_START_ARTICLE_\nHidroelektrana Miljacka\n_START_PARAGRAPH_\nHidroelektrana Miljacka ili HE Miljacka je derivacijska hidroelektrana koja se nalazi na rijeci Krki, 15 kilometara nizvodno od Knina (\xc5\xa0ibensko-kninska \xc5\xbeupanija). Ukupna instalirana snaga HE Miljacka je 24 MW (4 Francisove turbine: 1 x 4,8 MW iz 1906. i 3 x 6,4 MW iz 1956.). Raspolo\xc5\xbeivi konstruktivni pad vode je 102 metra. Ukupni instalirani volumni protok je 30 m\xc2\xb3/s (3 x 8 m\xc2\xb3/s + 1 x 6 m\xc2\xb3/s). Srednja godi\xc5\xa1nja proizvodnja elektri\xc4\x8dne energije je 122 GWh, dok je masimalna proizvodnja bila 147 GWh (1974.). HE Miljacka je najve\xc4\x87a hidroelektrana na rijeci Krki. Njezina izgradnja zapo\xc4\x8dela je 1904., a pu\xc5\xa1tena je u pogon u travnju 1906. (prvi agregat), a u kona\xc4\x8dnom opsegu 1907. godine. Do 1910. godine bila je najsna\xc5\xbenija hidroelektrana u Europi. _NEWLINE_HE Miljacka je jedna od najstarijih aktivnih hidroelektrana u svijetu. Bila je to oko 1906. jedina elektrana u Europi iz koje je generatorski napon od 30 000 V odvo\xc4\x91en do 35 kilometara udaljenog potro\xc5\xa1a\xc4\x8da. Sagradilo ju je dru\xc5\xa1tvo Sufid za potrebe svojih tvorni\xc4\x8dkih postrojenja u \xc5\xa0ibeniku. Tu jedinstvenu hidroelektranu, zbog koje je rijeka Krka (dakle, i dana\xc5\xa1nji Nacionalni park Krka) ostala bez \xc4\x8dak 4 slapa: Brljana, Manojlovca, Ro\xc5\xa1njaka i Miljacke, od kojih je Manojlovac najvi\xc5\xa1i slap u Hrvatskoj, ru\xc4\x8dno su gradili radnici iz Albanije. Ru\xc4\x8dno je prokopan \xc4\x8dak i njen gravitacijski tunel promjera 10,7 metara, dug 1 620 metara, kojim se voda iz jezera Brljana dovodi do elektrane. Iskustva ste\xc4\x8dena na HE Miljacka bila su dragocjena za razvoj elektroindustrije u Europi. HE Miljacka tek je 1948. uklju\xc4\x8dena u srednjodalmatinski elektroenergetski sustav, a do tada je zbog specifi\xc4\x8dnog napona struje vlastite prostorije osvjetljavala petrolejkama ili strujom iz HE Jaruga na Skradinskom buku.  _NEWLINE_U HE Miljacka su ostala 2 izvorna generatora, a 2 su tijekom Drugog svjetskog rata njeni talijanski vlasnici zbog rekonstrukcije odvezli u \xc5\xa0ibenik. Jedan je agregat isje\xc4\x8den i ba\xc4\x8den u staro \xc5\xbeeljezo, a drugi je odvezen u Italiju, odakle nikada nije vra\xc4\x87en.'